Lande waarna Suid-Afrikaners sonder ŉ visum kan reis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Lande waarna Suid-Afrikaners sonder ŉ visum kan reis
Lande waarna Suid-Afrikaners sonder ŉ visum kan reis
Dinsdag | 23 Oktober | 2018
Suid-Afrikaners kan al na meer as 100 buitelandse bestemmings reis sonder ʼn visum.
Volgens die maatskappy Henley & Partners se jongste paspoortindeks is Suid-Afrika in die 50ste plek. Die indeks plaas lande in volgorde na gelang van die aantal lande waarheen hul paspoorthouers sonder ʼn visum kan reis.
Die indeks verskaf omvattende inligting oor die lande waarheen jy sonder ʼn visum, met ʼn elektroniese visum (e-Visa), met ʼn visum by aankoms of met ʼn normale visum kan reis.
Suid-Afrika was in 2016 in die 37ste plek op die lys, maar het stelselmatig agteruitgegaan tot sy slegste plek op die lys (55ste) in 2017. Suid-Afrika het egter nou weer sy plek verbeter en in 50ste plek beteken dit Suid-Afrikaanse paspoorthouers kan sonder ʼn visum na 102 lande reis. Klik hier vir die volledige lys van lande waarheen Suid-Afrikaners sonder ʼn visum kan reis.
Die lande wat hul paspoorthouers visumvry toegang gee tot die meeste bestemmings is:
Japan, Singapoer: Visumvry toegang tot 189 bestemmings
Duitsland: Visumvry toegang tot 188 bestemmings
Finland, Frankryk, Italië, Suid-Korea, Spanje, Swede, Denemarke: Visumvry toegang tot 187 bestemmings
Oostenryk, Luxemburg, Nederland, Noorweë, Portugal, die Verenigde Koninkryk, die VSA: Visumvry toegang tot 186 bestemmings
België, Kanada, Ierland, Switserland: Visumvry toegang tot 185 bestemmings
Die departement van internasionale betrekkinge en samewerking doen ʼn beroep op Suid-Afrikaners om, wanneer hulle oorsee wil reis, eers navorsing te doen oor die finansiële, politieke, kulturele en ekonomiese omgewing van die land waarna hulle beplan om te reis.
Suid-Afrikaners moet hul ook vergewis van die land waarheen hulle reis se wette aangesien dié wette vir toeriste ook geld. Volgens die departement het hy die afgelope paar jaar al hoe meer Suid-Afrikaners in ander lande bygestaan weens, onder meer, misdaad, ongelukke, rampe en burgerlike onrus.
Die departement het dus verder ʼn beroep gedoen op Suid-Afrikaners wat oorsee reis om by hul naaste Suid-Afrikaanse ambassade, hoë kommissariaat of konsulaat te registreer. Suid-Afrikaners word dan verder aangeraai om die kontakbesonderhede van dié naaste instellings sowel as die kontakbesonderhede van hul naasbestaandes by hulle te hou.
Suid-Afrikaners moet altyd voor die tyd seker maak of hulle ʼn visum nodig het om na ʼn sekere bestemming te reis. Die vereistes kan van tyd tot tyd verander en daar moet dus voor elke reis seker gemaak word of die vereistes nog van krag is.
Indien jy in ʼn ander land is en nie aan die visa- of permitvereistes voldoen nie of dalk langer aanbly as wat jy mag, kan jy onderwerp word aan strafregtelike vervolging, tronkstraf, deportasie, of op ʼn swartlys beland.
Henley & Partners Passport Index: https://www.henleypassportindex.com/passport
Sal jy jou kind(ers) laat kuier by iemand wat tuis dagga kweek (en gebruik)?
Dinsdag | 06 November | 2018
Bloubessieplaatkoekies met spek en maskarpone-kaas
Pienk ‘Gin en Tonik’ vir die lente